Beurtkrag dreig weerArgieffoto bloot ter illustrasie. (Foto: Christopher Bill/Unsplash) Dit is tien dae en ’n voorgestelde kragplan later en beurtkrag dreig wéér. Eskom het Dinsdag aangekondig dat fase 2-beurtkrag moontlik vir die volgende drie dae tussen 16:00 en 24:00 ingestel sal moet word weens ’n tekort aan opwekkingskapasiteit. Dít nadat verskeie kenners die afgelope week gewaarsku het dat beurtkrag nog jare lank met ons sal wees. Die nasionale kragvoorsiener sê nou hy beleef tans vertraging in die terugkeer na diens van ’n eenheid elk by die Arnot-, Kusile- en Koeberg-kragstasie. Dít terwyl ’n eenheid elk by die Medupi-, Hendrina- en Camden-kragstasie, asook twee eenhede by die Majuba-kragstasie die gees gegee het. Eskom verwag wel dat sommige opwekkingseenhede by ander kragstasies oor die volgende paar dae weer in diens gestel sal kan word. “Sou daar enige verdere verliese aan opwekkingskapasiteit oor die volgende drie dae wees, of sommige eenhede versuim om terug te keer na diens, sal beurtkrag op kort kennisgewing ingestel moet word,” wys die kragvoorsiener daarop. Sowat 2 986 MW word in dié stadium afgestaan aan beplande instandhouding, terwyl Eskom sonder ’n bykomende 15 513 MW moet klaarkom weens onbeplande onderbrekings. Beurtkrag is vanjaar al vir 53 dae (1 270 uur) ingestel. Suid-Afrikaners kon egter die afgelope tien dae sonder enige kragonderbrekings geniet. Lees meer hiér oor die regering se plan om beurtkrag hok te slaan. #POWERALERT1 Due to the shortage of generation capacity, Stage 2 loadshedding might be implemented at short notice between 16:00 and 24:00 over the next three days pic.twitter.com/MF8L5BJaIy — Eskom Hld SOC Ltd (@Eskom_SA) August 2, 2022